Beim Biakastllaffa lafft ma ned um, ned auf, scho gor ned zwischn und a ned in, sondern mim Kastl Bia a gewisse Streck ob. Wer moand, dass a dazua aa im Getränkemarkt werkln ko, liagt gscheid danem, wei nemli da Gschpass an der Sach is, das as Kistal vorher voi und nochad laar is. Natiarle is de Wahl vo da Brauerei und Biersortn a Glaubnsfrang, de oft amoi hoaß dischkriert werd. Da Alkoholgehalt ko se emmfois direkt auf de sportliche Leistung auswirka, wesweng Bockbier natirli fia erschwerte Bedingunga sorgt, währnd alkoholfreis Bia de "Sportla" zu bessane Leistunga befähigt. Bei Puristn is Alkoholfreis daher ois "Doping" vaschrian.